Z A P I S N I K
 s 15. sjednice Vijeća Gradske četvrti Sesvete, održane 3. srpnja 2018., s početkom u 17,00 sati u Gradskoj četvrti Sesvete – Područnom uredu Sesvete, Trg Dragutina Domjanića 4/II.


Nazočni članovi Vijeća Gradske četvrti Sesvete:
Petar Bajan, Marija Baričević, Željko Blažinović, Antun Bošnjaković, Marko Brkić, Maja Buljubašić, Marko Galić,  Ivanka Gregoranić, Mira Halapa, Jurica Jug,  Stjepan Kezerić, Damir Kostanjski, Tihomir Lukanić, Boris Matoic, Vladimir Marić, Dražen Markota, Mladen Šturlić-Tupek, Zlata Trošelj i Nataša Vučkov.

Nazočni radno:
- Dubravko Filipan – šef Odjela razvoja odvodnje, projektiranja i suglasnosti
- Ante Plazonić - zastupnik Gradske skupštine s područja Gradske četvrti Sesvete i koordinator za izgradnju Branimirove ulice
- Borko Samec - urednik portala Sesvete Danas
- Ivana Markić - novinarka Radio Martina
- Stipe Jurić, Petar Vukelić - Gradski ured za mjesnu samoupravu, P.O. Sesvete

Sjednicu Vijeća Gradske četvrti Sesvete otvara Stjepan Kezerić, pozdravlja članove Vijeća Gradske četvrti, radno nazočne goste i zahvaljuje  na odazivu.
Konstatira da su prisutni svi članovi Vijeća te da Vijeće može pravovaljano odlučivati.
Dalje navodi da je članovima Vijeća e-poštom poslan zapisnik. Upitao je imaju li kakav komentar ili primjedbu na njega.
Članovi Vijeća nemaju primjedbi, te je zapisnik s 14. sjednice Vijeća Gradske četvrti Sesvete usvojen jednoglasno.

Predsjednik Vijeća potom je iznio prijedlog dnevnog reda 15. sjednice Vijeća Gradske četvrti Sesvete i zamolio članove Vijeća, ako imaju kakve primjedbe ili prijedloge, da ih iznesu. Predložio je da se prvo podnesu izvješća o Branimirovoj i o planiranim radovima Vodoopskrbe i odvodnje.  Na izneseni prijedlog dnevnog reda nema prigovora, te je Vijeće jednoglasno usvojilo sljedeći:

DNEVNI RED :

1. Izvješće predstavnika Vodoopskrbe i odvodnje d.o.o. o stanju izrade projektne dokumentacije iz
Program građenja objekata vodoopskrbe i odvodnje za razdoblje 2018.-2023. te pripreme dokumentacije za europske fondove
1. Izvješće koordinatora za nastavak izgradnje Branimirove ulice oko stanja otkupa zemljišta za izgradnju novih etapa Branimirove ulice
2. Prijedlog Zaključka o izmjeni Plana komunalnih aktivnosti Gradske četvrti Sesvete u 2018. g.
3. Prijedlog Zaključka o prijedlogu utroška sredstava s pozicije uredska oprema i namještaj
4. Prijedlog Zaključka o prijedlogu utroška sredstava iz Financijskog plana Gradske četvrti Sesvete za 2018.
5. Razno:

/ Prelazi se na rad po dnevnom redu /

Ad 1)
Predsjednik Vijeća Gradske četvrti Sesvete Stjepan Kezerić upoznao je članove Vijeća s pitanjima člana Vijeća Željka Blažinovića i zamolio je Dubravka Filipana iz Vodoopskrbe i odvodnje d.o.o. da odgovori na njih.
Dubravko Filipan je iznio: 
„Trenutačno na području Sesveta ima 57.000.000,00 kuna vrijednosti radova, što vodoopskrbnih, a što od odvodnje; koji su ugovoreni i u prethodnim vremenima, a koji nisu okončani. Privodi se kraju sanacija kanalizacijske mreže na području Sesveta. Trenutno se izvode radovi od retencijskog bazena do Lesnine te vodimo glavni dovodni kanal prema uređaju za pročišćavanje na crpnu stanicu i to su radovi koji su pred okončanjem, a tijekom kojih će biti utrošeno oko 55.000.000,00 kuna. Preko natječaja koji su raspisale Hrvatske vode odnosno Ministarstvo poljoprivrede mi smo prijavili projekt Zagreb za projektiranje kanalizacije, gdje smo dobili sufinanciranje od Europe s 25.000.000,00 kuna od ukupne investicije od 32.000.000,00 kuna, gdje smo na području Sesveta projektirali 8 projekata, zajedničke dužine skoro 200 kilometara kanalizacije. U projektu se nalaze svi preljevi, retencijski i kišni bazeni, kompletna izgradnja i rekonstrukcija kanalizacijske mreže od centralnog dijela Sesveta, znači od Varaždinske skroz do kraja gradske četvrti. 
Izgradnja i rekonstrukcija kanalizacije u naselja Popovec, koja se povezuje na Varaždinsku cestu, a koja se spaja na sustav odvodnje te ide i kompletna rekonstrukcija centralnog djela Sesveta od Bistričke-Varaždinske-Gajišća, što je projekt od 22 kilometra. 
Onda Sesvetska Sopnica, kompletni dio rekonstrukcije s izgradnjom i spajanjem na izgrađeni sustav kolektora Sesvete i rekonstrukcija u Kraljevečkim Novakima na taj cijeli dio je dodana aglomeracija Glavničica koja se sada spaja na sustav Sesvete, obuhvaća 57 kilometara kompletne mreže (Cerje, Glavničica, Budenec, Šašinovec, Soblinec, Žerjavinec, Belovar, Lužan, Gajec, Vurnovec, Prepuštovec, Kašina, Blaguša, Adamovec, Jesenovec, Moravče, Glavnica Gornja i Donja). Kompletno je to 97 kilometara kanalizacijske mreže s 23 crpne stanice. Princip je bio da što više izbjegnemo ići po dolinama jer je tamo otežano rješavanje imovinsko-pravnih odnosa i zato što uvijek moramo osigurati neki koridor da bi se kanalizacijska mreža mogla čistiti i održavati. Kada je to privatno onda je to dosta problematično, primjerice u Brezovici danas imamo problema s dolinskim kanalima. Ovdje smo se odlučili budući da je to samo sanitarna fekalna tekućina, kako su to profili 30-40cm na jedan vrlo jednostavan i brz sistem gradnje te pretpostavljamo da će to sve biti napravljeno kako treba. Svi ti projekti imaju pravomoćne lokacijske dozvole. Na nama je da kompletiramo dokumentaciju te u srpnju ili kolovozu podnesemo zahtjev za građevinsku dozvolu. Trenutačno smo u izradi studije izvodljivosti za vodoopskrbu i odvodnju koja će obuhvatiti projekt i dati opravdanost realizacije. Želim napomenuti da su svi ti projekti rađeni po pravilima za financiranje od europskih fondova, a kada se dobiju građevinske dozvole i prođu aplikacija krajem godine onda se raspisuje jedan natječaj za kompletnu kanalizaciju te će onda biti raspravljena faznost izgradnje. Bitno je naglasiti da će se tada sve dogovoriti, jer će biti Grad Zagreb komada 1. Istina da će projekt biti razbijen prema područjima tj. lokacijskim dozvolama kojih ima 11 tako da je moguće da će biti 11 izvođača koji će svi morati prijaviti na jedan natječaj.  Što znači da mi kompletnu kanalizaciju koju planiramo ugovoriti, a što će se provoditi tijekom sljedeće godine. U sklopu toga mi smo prijavili projekt Zagreb kao razvojni projekt Ministarstvu za proglašenje istoga strateškim projektom, a isti je potom uvršten kao jedan od strateških projekata Republike Hrvatske. 
Na području Sesveta što se tiče kanalizacije je projekt koji obuhvaća Gornje Prekvršje, Kučilovina, Planina Gornja i Planina Donja; a sada je na lokacijskoj dozvoli gdje smo isto postavili sustav da idemo po prometnicama. Taj projekt bi nam trebao biti uključen u taj razvojni dio. Računam da ćemo mi u Sesvetama pokriti kanalizacijskom mrežom 94% ulica, ako se ovi projekti ostvare. Konzultanti Jaspersa koji vrše pregled dokumentacije, a s kojima smo se sastali prije dva tjedna u Hrvatskim vodama su nam načelno rekli da smo na dobrom putu i da nema nikakvog razloga da se ne nominira i da se ne odobri sufinanciranje od Europske Unije. Kompletna investicija što se Sesveta tiče seže do 1.100.000.000,00 kuna . Budući da Grad Zagreb spada u razvijene gradove i sredine, mi bismo mogli osigurati financiranje od Europske Unije u iznosu od 70% ukupnih sredstava. Prije tri ili četiri godine „ovo je bilo još daleko“, ali sad smo došli do izvjesne faze gotovosti i moguće rješavanja problema odvodnje što se tiče Sesveta.“

	Željko Blažinović pitao je koja je procijenjena vrijednost radova na slivu Glavničica s obzirom na mogućnost Grada Zagreba da financira dio projekta. Naveo je da se prije osam i pol godina raspravljalo o rješavanju situacije u Prekvršju, Kučilovini i Planini. Predstavnici Vodoopskrbe i odvodnje tada su govorili da su projekti gotovi i da će se krenuti s izvođenjem radova. Od tada, rekao je, prošlo je 8 godina i mi smo još uvijek na projektnoj dokumentaciji. Željko Blažinović upozorio je na imovinsko-pravnu problematiku i usporedio ju sa situacijom Branimirove ulice. Upitao je Dubravka Filipana u kojoj se fazi ova dokumentacija, kolika je vrijednost, kada se može očekivati otkup i izvođenje radova.
Dubravko Filipan je rekao: „Po pitanju Glavničice maksimalno smo izbjegli imovinsko-pravne probleme. Očekujemo od vas da se na ljude apelira, jer ne radi nitko to za sebe nego radimo za ljude koji žive u tom kraju. Ako neki dio ispadne mi ćemo to prekrižiti i idemo dalje, ali pitanje hoće li se sutra osigurati sredstva za to. Primjerice u novozagrebačkoj Mlaki gdje se danas vlasnici koji su prethodno priječili projekt sada javljaju s zahtjevima da se realizira. Treba ljudima naglasiti prednost priključka za njih osobno - rast vrijednosti nekretnine, bolji sanitarno-higijenski uvjeti. Imovinsko-pravni nas ne sprječavaju da dobijemo građevinsku i da krenemo na natječaj. Radi se o drugom po važnosti strateškom projektu, odmah iza Pelješkog mosta. Što se tiče Prekvršja, Kučilovine, Planini taj projekt je pao na lokacijskoj dozvoli zato što se nisu mogli riješiti imovinsko-pravni problemi. Ponovno smo krenuli u projekt radi ga IGH, sada smo na lokacijskoj dozvoli. Sigurno smo da ćemo taj dio s ovime riješiti sve u sklopu EU projekta zajedno sa Šimunčevcem, jer gdje god postoji spreman projekat mi ćemo ga ukorporirati u ovaj veliki projekat ako ima opravdanosti.
Čitava projektna dokumentacija za dolinski kanal u Brestju je izprojektirana i dobivena je građevinska dozvola, problem je u imovinsko-pravnim odnosima – ljudi ne daju suglasnost za izgradnji sabirnog kanala.“
Antun Bošnjaković, Mladen Šturlić-Tupek i Jurica Jug su zatražili informaciju na kojim česticama Vodoopskrba i odvodnja nije ishodila suglasnost.
Antun Bošnjaković i Boris Matoic su upozorili na dugotrajnost postojanja problema u Brestju, naime već više od 20 godina fekalne tekućine se izlijevaju u potok koji prolazi pored osnovne škole, dječjeg vrtića, obiteljskih objekata i šetnice. Boris Matoic i Jurica Jug su naglasili da je Vodoopskrba i odvodnja preuzela kanalizacijsku mrežu i da stanovnici uredno plaćaju račune za odvodnju.
Dubravko Filipan kazao je kako su već godinama sredstva rezervirana kroz Program građenja objekata vodoopskrbe i odvodnje te je zamolio za pomoć da se u kontaktu sa Sektorom za ekonomske pravne poslove probaju kontaktirati vlasnici koji odbijaju dati suglasnost.
Mladen Šturlić-Tupek iskazao je svoju skepsu prema rješavanju imovinsko-pravnih odnosa vezano uz Staro Brestje i sliv Glavničica te Sesvete.
Damir Kostanjski je upitao hoće li se cijeli sliv Glavničica voditi na centralni uređaj za pročišćavanje voda.
Dubravko Filipan kazao je kako je Odlukom Grada Zagreba i Hrvatskih voda iz 2004. godine Vodoopskrba i odvodnja dužna sve odvodne vode dovesti na centralni pročišćivač. Potpisan je jedinstveni ugovor s koncesionarom te se ne može raditi još jedan uređaj nego se sve vodi na centralni uređaj. Moglo se u startu ostati na situaciji da se izradi jedan uređaj za pročišćavanje (s III stupom pročišćavanja) rekao je Filipan, no sliv Glavničica ima manje od 10.000 stanovnika te ne bi ušao u Plan s Gradom Zagrebom, nego bi se stavljao za idući period.
	Željko Blažinović ispripovijedao je primjer iz Vugrovca gdje u Vinogradskoj ulici postoji cjevovod koji više od 14 godina nije u uporabi, zato što je projektant pri izračunu tlaka pogriješio. Blažinović je zamolio Filipana da odgovori da li je tko odgovarao za pogrešku pri projektiranju i kada će se taj problem riješiti.
	Dubravko Filipan zamolio je da se s ovakvim pitanjima dođe u Vodoopskrbu i odvodnju kako bi se zainteresirani mogli informirati i da im se iz prezentira sve u potpunosti.
	 Željko Blažinović zamolio je da se organizira sastanak Povjerenstva za vodoopskrbu i odvodnju, vodoprivredu i vodotoke Vijeća Gradske četvrti Sesvete s djelatnicima Vodoopskrbe i odvodnje na kojem bi i on bio prisutan, a kako bi im se predstavila problematika Vinogradske ulice
	Nataša Vučkov pozdravila je velike investicije koje planira Vodoopskrba i odvodnja u sesvetskom Prigorju no upitala da li se malene ulice u Jelkovcu nalaze u planu investiranja?
	Dubravko Filipan rekao je kako je izgrađena projektna dokumentacija za izgradnju vodoopskrbnog cjevovoda u sporednim ulicama uz Savsku cestu (Nova cesta, Pirinova i Ištvanićeva ulica itd.) te se izgradnja istoga nalazi Program građenja objekata vodoopskrbe i odvodnje. Trenutačno se čeka rekonstrukciji kolektora u ulici Rimski put, a po završetku istoga odraditi će se radovi u tim ulicama.
	Tihomir Lukanić upozorio je na to da ovisno o razvijenosti nekog kraja ovisi postotak financiranja nekog projekta. Tako su manja prigorska naselja stavljena u isti koš (70% sufinanciranja) s centrom grada koji ima apsolutnu svu infrastrukturu. Rekao je da smatra kako bi Sesvete kao samostalna jedinica lokalne samouprave mogla povlačiti do 100% sredstava. Tihomir Lukanić pitao jesu li naselja Sesvetskog prigorja u projektiranju s obzirom da se prostorni planovi Sesveta nisu mijenjali 20 godina.
	Dubravko Filipan vezano uz sufinanciranje rekao je Tihomiru Lukaniću da krivo tumači,  a vezano uz projektiranje istaknuo je da se projektiralo sukladno prostornom planu jer se bez toga ne bih moglo doći do lokacijske dozvole.
	Tihomir Lukanić pitao je iz kojeg se izvorišta crpi voda za Sesvete i koliko se često vrši ispitivanje vode.
	Dubravko Filipan odgovorio je da se voda za Sesvete crpi iz vodocrpilišta Petruševec i kako su kontrole svakodnevne. Paralelno se kod gradnje vrši vlastito testiranje i testiranje Nastavnog zavoda za javno zdravstvo Andrija Štampar. Dubravko Filipan rekao je da odgovorno tvrdi da je sva voda zdravstveno ispravna i pod kontrolom.
	Tihomir Lukanić zatražio je da se dostavi analiza vode iz NZJZ Andrija Štampar sa svim specifikacijama.
	Mladen Šturlić-Tupek zamolio je informaciju o tome hoće li se raditi zamjena cjevovoda u Brestovečkoj ulici od Zagrebačke ulice do Ulice Josipa Račića. Dubravko Filipan zamolio je da mu se sutra dostavi upit.
	Vladimir Marić upozorio je da u Željezničkoj ulici u Sesvetskom Kraljevcu već duže vrijeme traju radovi, pitao je kada se može očekivati sanacija terena. Dubravko Filipan rekao je da ne zna kada je rok izvršenja radova, ali kako se još rade kućni priključci.
	Dubravko Filipan kazao je kako će se  rekonstruirati postojeća, ali stara "sljemenska" vodovodna mreža u središtu samih Sesveta između Bistričke i Varaždinske u dužini od oko 8 km. Taj je projektna dokumentacija završena i u tijeku je ishođenje potrebnih dozvola za radove.
Vezano uz ulicu Stjepana Mikuša i izradu projektne dokumentacije, Dubravko Filipan je rekao da je Gradski ured za prostorno uređenje, izgradnju Grada, graditeljstvo, komunalne poslove i promet odbio dati suglasnost na projektnu dokumentacije. Trenutačno se odrađuje projektna dokumentacija za vodoopskrbni i kanalizacijski cjevovod Nove Branimirove, a koji će ići od Zagrebačke ceste prema potoku Reka, kada se dobije lokacijska dozvola za Branimirovu onda će se uklopiti u to dokumentaciju obuhvat u ulici Stjepana Mikuša.
	Stjepan Kezerić zahvalio se Dubravku Filipanu za prisustvo na sjednici.

Ad 2)

Stjepan Kezerić zamolio je koordinator za izgradnju Branimirove ulice Antu Plazonića da podnese svoje izvješće Vijeću.
Ante Plazonić rekao je kako su se unatrag mjesec i pol dana dogodile značajne promjene po pitanju Branimirove ulice. Na prvoj dionici Branimirove (od Zagrebačke ceste do Brestovečke ulice) 5. i 6. srpnja počinju prve procjene, gotova je cjelokupna dokumentacija i određeni su sudski vještaci. U zagrebačkoj skupštini osigurano je 70.000.000 kuna za otkup privatnih čestica amandmanom HDZ-a. Prva dionica je u fazi pripreme za otkup, u procjenjivanju. Za drugu dionicu (od Brestovečke ulice do Kašinske ulice) je izrađena dokumentacija koja je sad na uređivanju pri Gradskom uredu za imovinsko-pravne poslove i imovinu Grada te će do polovice srpnja doći u Sesvete, gdje će se određivati vještaci i potom ići u procijenu. Ante Plazonić je izvijestio da dokumentacija za treću dionicu (Kašinske ulice do Varaždinske ulice) trenutačno izrađuje u III. Odsjeku Sesvete Gradskog ureda za katastar i geodetske poslove. Ante Plazonić najavio je da po pitanju otkupa će sljedeća godina biti udarna, a paralelno uz otkup se radi izvedbena projektna dokumentacija.
Petar Bajan upozorio je da se ne treba usmjeriti na objekte nego treba otkupljivati čestice koje se mogu riješiti.
Ante Plazonić kazao da će se 1.  rujna moći paralelno procjenjivati u sve tri dionice Branimirove, na svim parcelama koje će sačinjavati prometnicu. Prvo će doći na redu oni koji će odmah biti sukladni s otkupom čestice.

/ Jurica Jug i Marko Brkić napustili su sjednicu u 18:15 /

	Željko Blažinović pitao je zna li se koliko će se novaca od predviđenih proračunom potrošiti za otkup.
Ante Plazonić je rekao: „Cilj je da se do 1. rujna riješe procjeniteljski elaborati za otkup. Dogovorio sam s procjeniteljima da do 15. kolovoza mora biti objavljena cijena kao i to dali su procjenitelji voljni prodati po toj cijeni. Ako se to dogodi onda ćemo to riješiti. Sada se nadam korektnoj cijeni od procjenitelja. Jer ti sudski vještaci, sukladno jasno određenim kriterijima trebaju dati svoje mišljenje. Pri tome važno je pravično ocjenjivati zemljišta, sukladno jasnim kriterijima, kako ne bi bilo govora da se nekome pogodovalo.“
Vladimir Marić kazao je kako je preko medija vidio da je ministar Oleg Butković bio u Sesvetama, pitao je da li se možda razgovaralo sukladno sugestijama Željka Blažinovića s pretprošle sjednice da se Branimirova proglasi strateškim projektom.
Nažalost, to nije moguće, odgovorio je Ante Plazonić, kako se radi o gradskoj prometnici.
	Boris Matoic pitao je koliko je tijekom ove godine potrošilo novca na otkup, Ante Plazonić je odgovorio da su se izradom dokumentacije stvarali uvjeti za otkup te da će se nakon procjena moći iznos iz Proračuna utrošiti.
	Željko Blažinović rekao je kako se prometnica mogla proglasiti strateškim interesom i naveo je primjer ceste Planina Gornja-Kari Varoš koja je postala međužupanijska cesta. Ante Plazonić rekao je kako ista cesta spaja Zagrebačku županiju i Grad Zagreb.
	Stjepan Kezerić zahvalio je na izvještaju koordinatoru za izgradnju Branimirove ulice Anti Plazoniću.


Ad 3)
Stjepan Kezerić otvorio je raspravu pod točkom Prijedlog Zaključka o izmjeni Plana komunalnih aktivnosti Gradske četvrti Sesvete u 2018. g., a kako nije bilo prijedloga, primjedbi ili komentara, Vijeće je glasovalo o prijedlogu, te većinom glasova - s 15 glasova „za“,  2 “protiv“ donijelo

Zaključak
o izmjeni Plana komunalnih aktivnosti Gradske četvrti Sesvete u 2018.
/ Zaključak se prilaže zapisniku sjednice /


Ad 4)
Stjepan Kezerić otvorio je raspravu Prijedlog Zaključka o prijedlogu utroška sredstava s pozicije uredska oprema i namještaj. Nataša Vučkov je zatražila pojašnjenje.
Stipe Jurić rekao je da se radi o onome što se u Planu komunalnih aktivnosti Gradske četvrti Sesvete nalazi pod pojedinačnim stavkama za nabavu namještaja. Vijeća mjesnih odbora ove godine zatražila su više namještaja nego što su to činili prethodnih godina, a ovo je je bilo potrebno posebnim zaključkom objediniti, kako bi sva traženja mogli staviti u jedan natječaj javne nabave.
	Kako nije bilo daljnje rasprave pristupilo se glasovanju, članovi Vijeća Gradske četvrti su glasovali te su većinom glasova – s 15 glasova „za“,  2 “suzdržana“ donijelo

ZAKLJUČAK
o prijedlogu utroška sredstava s pozicije uredska oprema i namještaj
/ Zaključak se prilaže zapisniku sjednice /


Ad 5)
	Stjepan Kezerić otvorio je raspravu o prijedlogu Zaključka o prijedlogu utroška sredstava iz Financijskog plana Gradske četvrti Sesvete za 2018.
	Vladimir Marić pitao je je li prethodni predviđen iznos za kapitalne donacije neprofitnim organizacijama u prethodnom razdoblju bio viši. Stipe Jurić pojasnio je da se radi o stavci iz Plana komunalnih aktivnosti Gradske četvrti Sesvete elektrifikacija crkvenog zvona na kapelici Svetog Križa u Gorancu. Ista stavka unesena je temeljem traženja Vijeća Mjesnog odbora Goranec i župnika Filipa Lucića. Zaključak služi tome da se ta stavka izdvoji iz našeg Plana i stavi na posebnu poziciju u Financijskom planu kako bi se mogla izvesti.
	Kako nije bilo rasprave, Vijeće je glasalo, te većinom glasova - s 15 glasova „za“,  1 “protiv“  i 1 suzdržanim donijelo
	
ZAKLJUČAK
o prijedlogu utroška sredstava iz Financijskog plana Gradske četvrti
Sesvete za 2018.
/ Zaključak se prilaže zapisniku sjednice /


Ad 6)

Stjepan Kezerić pozvao je da pod točkom Razno članovi Vijeća kažu svoja mišljenja, prijedloge ako žele nešto pridodati.
	Dražen Markota je sve prisutne obavijestio kako je ovih dana bio na sastanku s Nikolom Ljubanom iz HŽ Infrastrukture koji ga je izvijestio da će ovih dana biti raspisan natječaj za željezničku stanicu Sesvetska Sopnica/Brestje. Još se izrađuje dokumentacija za stanicu Sesvetska Selnica/Sela, a uz to razgovarali su o uređenju sesvetskog željezničkog kolodvora. Na kolodvoru će se ići na izmjenu krovišta i prozora, napravit će se temeljita rekonstrukcija WC-a na sesvetskom kolodvoru te se planira postavljanje šire nadstrešnice.
	Željko Blažinović kazao je kako od Gradskog ureda za prostornog planiranje, izgradnju Grada, graditeljstva, komunalnih poslova i prometa nije dobio odgovore na njegova vijećnička pitanja o križanju u Soblincu i javnoj rasvjeti na križanju Bistričke i Kašinske.
	Tihomir Lukanić zatražio je pisani odgovor vezano uz šahovski klub Sesvete i zamolio je da se na idućoj sjednici stavi prijedlog za njegovo uključivanje u rad jednog od povjerenstava Vijeća Gradske četvrti Sesvete. 
	Povela se kratka rasprava o izmjeni sastava članova Povjerenstva za prostorno planiranje u kojoj su sudjelovali Dražen Markota, Stjepan Kezerić, Željko Blažinović, Zlata Trošelj i Tihomir Lukanić. Željko Blažinović je ponudio svoju ostavku na članstvo u Povjerenstvu i predložio da ga zamjeni Tihomir Lukanić.
Stjepan Kezerić je predložio da se Vijeće izjasni o prijedlogu Željka Blažinovića, Vijeće je glasovalo te jednoglasno donijelo:

ZAKLJUČAK
o izmjeni sastava članova Povjerenstva za prostorno planiranje 
Vijeća Gradske četvrti Sesvete
/ Zaključak se prilaže zapisniku sjednice /

	Boris Matoic obavijestio je članove Vijeća kako su Zagrebačke ceste počele izvoditi radove na Prelčevoj ulici, a da nitko s time nije bio upoznat te kako su umalo od strane predsjednika Vijeća Mjesnog odbora Sesvetska Sopnica zaustavljeni radovi.
	Dražen Markota potvrdio je kako je bio na terenu i kako je to riješeno s Vijećem Mjesnog odbora Sesvetska Sopnica, a kako će ubuduće Zagrebačke ceste izvijestiti tjedan dan prije nego što ulaze u neku ulicu da počinju radovi. Dogovoreno je da se radi od ograde do ograde te da se stavi što veći broj slivnika u Prelčevu ulicu.
Daljnje rasprave nije bilo, te je Vijeće završilo s radom u 18:50  sati.


KLASA: 026-02/18-001/365
URBROJ: 251-06-11-12-18-5
Sesvete, 3. srpnja  2018.

